**Fadd Nagyközség Önkormányzata képviselő-testületének 4/2019. (III. 27.) önkormányzati rendelete**

**a helyi közművelődési feladatok ellátásáról**

Fadd Nagyközség Önkormányzatának Képviselő-testülete a Magyarország Alaptörvénye 32. cikk (2) bekezdésében kapott eredeti jogalkotói jogkörében, továbbá a Magyarország Alaptörvénye 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában, valamint a kulturális javak védelméről és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 73. § (2) bekezdésben, 76. § (1)-(2) bekezdésben és 77. § (1) bekezdésében meghatározott feladatkörében eljárva a következőket rendeli el:

**1. A rendelet hatálya**

**1. §**

A rendelet hatálya kiterjed:

a) a Fadd Nagyközség Önkormányzata (a továbbiakban: önkormányzat) fenntartásában működő közművelődési intézményekre,

b) Fadd Nagyközség Önkormányzatának Képviselő-testületére (a továbbiakban: Képviselő-testület), a Képviselő-testület bizottságaira és a Faddi Polgármesteri Hivatalra,

c) azokra a szervezetekre, magánszemélyekre, civil közösségekre, melyekkel az önkormányzat a törvényben meghatározott vagy helyi döntéssel felvállalt közművelődési feladatok ellátására helyi közművelődési megállapodást köt,

d) a közművelődési célok megvalósításában az önkormányzattal együttműködő szervezetekre.

**2. Az önkormányzat közművelődési alapszolgáltatásai**

**2. §**

(1) Az önkormányzat a település minden lakosának biztosítja a kultúrához való hozzáférés jogát és lehetőségét.

(2) Az önkormányzat adottságainak figyelembevételével megszervezi a kulturális javak védelméről és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Közművelődési tv.) 76. § (3) bekezdésben foglalt közművelődési alapszolgáltatásokat.

(3) Az önkormányzat által biztosított közművelődési alapszolgáltatások:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

b) a közösségi és társadalmi részvétel fejlesztése,

c) az egész életre kiterjedő tanulás feltételeinek biztosítása,

d) a hagyományos közösségi kulturális értékek átörökítése feltételeinek biztosítása.

 (4) Az önkormányzat biztosítja a nyilvános könyvtári ellátás jogszabályban rögzített rendszerének működtetését, alapkövetelményeit és meghatározza a működtetés alapfeladatait.

**3. A közművelődési feladatellátás kiemelt céljai**

**3. §**

(1) Az önkormányzata a helyi közművelődési tevékenységek keretében kiemelt figyelmet fordít az alábbi feladatok, célok megvalósítására:

1. az egyetemes, nemzeti és nemzetiségi kultúra értékeinek megismertetése, gazdagítása, a különböző kultúrák közötti kapcsolatok kiépítésének, fenntartásának, a megértés és befogadás elősegítése,

2. a településen fellelhető természeti, környezeti, szellemi, művészeti, kulturális értékek, hagyományok, szokások feltárása, gyűjtése, gondozása, ápolása, rendszerbe foglalása, továbbfejlesztése, az utókor számára elérhetővé tétele,

3. a település és térsége természeti, környezeti, kulturális, művészeti közösségi értékeinek közismertté tétele, a kulturális turizmus támogatása,

4. a helyi értékek védelmének erősítése,

5. a közösségi élet szervezése,

6. a helyi társadalmi csoportok közti kapcsolatrendszer kiépítése és gondozása,

7. a helyi lakosság önkéntes összefogásán alapuló kezdeményezések, önszerveződő közösségek, civil szervezetek tevékenységének szakmai támogatása, együttműködésének ösztönzése,

8. a közművelődési esélyegyenlőség biztosítása,

9. idősek, hátrányos, speciális helyzetben lévő társadalmi csoportok öntevékeny lehetőségei felkutatásának, érdekérvényesítési, művelődési kezdeményezéseinek segítése, bevonása a kulturális életbe, kapcsolatteremtés, kommunikáció biztosítása, közös programok szervezése a helyi társadalom egyéb rétegeivel,

10. a helyi társadalom kiemelkedő közösségei, személyiségei szerepének növelése,

11. a különböző kultúrák közötti kapcsolatok kiépítése és fenntartásának segítése, ezen belül a településen élő roma nemzetiségi kulturális tevékenység támogatása,

12. a település helytörténetét bemutató, kulturális hagyományokat felelevenítő, a helyi művészeti értékekre figyelmet felhívó programok szervezése és lebonyolítása,

13. olyan ismeretterjesztő szerveződések, és tevékenységek támogatása, melyek biztosítják a résztvevők testi, szellemi jólétének javítását, életminőségének növelését,

14. az iskolarendszeren kívüli öntevékeny, önképző tanfolyamok, életminőséget és életesélyt javító tanulói, ifjúsági és felnőttoktatási lehetőségek biztosítása,

15. színházi előadások, filmvetítések, irodalmi estek szervezése,

16. könyv, folyóirat egyéb ismerethordozó eszközök beszerzése, folyamatos állománygyarapítása. Könyvbemutató foglalkozások író-olvasó találkozók szervezése.

17. nemzeti, társadalmi és helyi ünnepek szervezése, lebonyolítása, az ünnepek kultúrájának ápolása,

18. a helyi kulturális nyilvánosság, tájékoztatás fejlesztése,

19. a művelődéshez, a szabadidő kulturált eltöltéséhez szükséges és méltó, esztétikus környezet, infrastruktúra biztosítása.

 (2) Az önkormányzat a hagyományőrzés, hagyományteremtés szándékával kezdeményezte és támogatja az alábbi rendezvényeket:

a) márciusi nőnapi rendezvény,

b) a közművelődési intézmény kertklubjának borversenye,

c) a Dombori Nyári Fesztivál,

d) a helyi közösség falunapi rendezvénye (tárgyév augusztusának első szombatja),

e) Idősek Napja rendezvény (tárgyév október),

f) Karácsonyi ünnepi koncert.

**4. A közművelődési feladatellátás formája, módja és mértéke**

**4. §**

(1) Az önkormányzat a rendelet 2. §-ában foglalt alapszolgáltatások folyamatos ellátása érdekében közművelődési intézményt működtet.

(2) Az önkormányzat a közművelődési feladatokat elsősorban a Béri Balogh Ádám Művelődési Ház és Könyvtár integrált intézmény (a továbbiakban: intézmény) útján látja el.

(3) Az önkormányzat biztosítja az intézmény működtetéséhez szükséges, az irányadó jogszabályokban előírt számú és képzettségű szakember foglalkoztatását.

(4) Az intézmény az önkormányzat fenntartásában működő, gazdasági szervezettel nem rendelkező, nem önállóan gazdálkodó költségvetési szerv, amelynek gazdálkodási feladatait a Faddi Polgármesteri Hivatal, mint önállóan gazdálkodó költségvetési szerv látja el.

(5) Az intézmény önálló költségvetéssel nem rendelkezik, költségvetése az érintett kormányzati funkciók szerint az önkormányzat költségvetésében kerül megállapításra.

(6) A mindenkori költségvetési törvény értelmében képzett és a központi költségvetésből igényelt közművelődési és közgyűjteményi normatív támogatást a felhasználására vonatkozó szabályok figyelembe vételével az önkormányzat maradéktalanul e feladatok végrehajtására fordítja és évente benyújtja az érdekeltségnövelő támogatásra a pályázatát, rendeleteiben, határozataiban motiválja a közművelődés mecenatúráját, az intézmény saját bevételi forrásainak növelését.

(7) Az intézmény feladatellátásának részletes szabályait az intézmény alapító okirata, valamint szervezeti és működési szabályzata tartalmazza.

(8) Az intézmény az irányadó jogszabályokban és az alapító okiratban rögzített feladatok teljesítésével járul hozzá a kulturális, közművelődési célkitűzések megvalósításához.

(9) A közművelődési feladatok teljesítésének érdekében az önkormányzat a Képviselő-testület útján a következő tevékenységet látja el:

a) koordináló, tanácsadó, együttműködő tevékenység a nagyközség közművelődési célú szervezeteivel, egyéb civil szervezetekkel, az önkormányzat közgyűjteményi, oktatási, sportintézményeivel, a helyi médiával, nem önkormányzati intézményekkel, gazdálkodó szervezetekkel, magánszemélyekkel a helyi közösségi művelődési, továbbá közművelődési feladatok megvalósításának, anyagi feltételeit gyarapító lehetőségeinek megteremtése érdekében,

b) tájékoztató és figyelmet felhívó munkával közvetíti a szakmai koncepciókat, a közművelődési tevékenységet érintő terveket, koordinálja a helyi támogatást igénylő nagyközségi közművelődési feladatok megoldását,

c) segíti, koordinálja a közművelődési tevékenységet szolgáló információs rendszer megteremtését, a nagyközség kulturális arculatát reálisan megjelenítő tájékoztatási struktúra kialakítását;

d) a nagyközség természeti, környezeti és kulturális értékei védelme, megőrzése, bemutatása érdekében elősegíti ezen értékek fejlesztésének együttműködés révén történő megvalósítását;

e) hozzájárul a nagyközség művészeti közösségeinek, kultúrtörténeti értékeinek és hagyományainak megőrzéséhez, fejlesztéséhez, megismertetéséhez.

**5. A közművelődési tevékenység irányítása, ellenőrzése, képviselete**

**5. §**

(1) A Közművelődési tv. és jelen rendelet által meghatározott közművelődési feladatokkal kapcsolatos hatásköröket a Képviselő-testület gyakorolja.

(2) Az önkormányzat a közművelődési intézménynek törvényességi ellenőrzését a vonatkozó jogszabályokban foglaltaknak megfelelően látja el.

(3) Az önkormányzat intézményeinek szakmai ellenőrzését a Képviselő-testület szakmai beszámolók és szakértői vélemények alapján látja el.

**6. A közművelődésben együttműködő partnerek**

**6. §**

Az önkormányzat a közművelődési feladatainak ellátása során együttműködik a településen működő:

a) közművelődési feladatokat is ellátó, valamint művészeti, hagyományőrző, hagyományápoló, kulturális tevékenységet végző szervezetekkel, személyekkel,

b) egyházakkal,

c) oktatási, nevelési intézményekkel,

d) civil szervezetekkel, alapítványokkal.

e) a Faddi Roma Nemzetiségi Önkormányzattal.

**7. Záró rendelkezések**

**7. §**

(1) E rendelet a kihirdetését követő napon lép hatályba.

(2) Fadd Nagyközség Képviselő-testületének a helyi közművelődésről szóló 11/2003. (VII. 08.) KT. sz. rendelete, továbbá az annak módosításáról szóló 20/2009. (XI. 6.) Kt. rendelet és 2/2017. (II. 15.) önkormányzati rendelet hatályát veszti.

 **Fülöp János Dr. Percsi Elvira**

 **polgármester jegyző**

*Záradék:*

E rendelet 2019. március hó 27. napján a helyben szokásos módon kihirdetésre került

 Dr. Percsi Elvira

 jegyző